Vittorio Bersezio/Le miserie 'd monsú Travet/pàgina 47
Sena quinta

'L Cap session e detti.

'L CAP SESSION J'elo monssú Travet lí?

TRAVET (aussandse) Sí sgnor.

'L CAP SESSION Côle pratiche alo spedimje?

TRAVET Quasi tute. I n'eu ancora sí doi o tre.

'L CAP SESSION Eco lí... sempre parei... Quand ch'i j dagh un travaj ch'i veui c'a sia fait, chiel a m'lo finíss... i diria, mai a temp.

TRAVET C'a scusa...

'L CAP SESSION Mai a temp!

TRAVET Ma...

'L CAP SESSION Basta!... Côl stat alo peui falo finalment?

TRAVET Sí sgnor. J'eu passà la neuit.

'L CAP SESSION I j ciamo nen s'a travaja d'neuit o d'dí. Mi a m'n'amporta mach che 'l travaj a sia fait.

TRAVET (Côst sí a l'è un bacan!)

'L CAP SESSION A j'è d'côi c'a chërdo, përchè c'a l'han acquistasse d'certe protession... d'protession vërgognose... i diria... c'a s'chërdo d'podei aussé 'l bech... d'imponsse ai so superior, d'rifudeje, i diria, côl rispet e côl omage c'a j son dovuti.

TRAVET I spero c'a dirà pa lon për mi.

'L CAP SESSION Sí sgnor: i lo dio giusta për chiel.

TRAVET Mi i seu nen ant cosa j'abia podú merité...

'L CAP SESSION I lo seu ben mi.

TRAVET C'a m'scusa ma...

'L CAP SESSION Basta!

TRAVET (Oh che vita!)

'L CAP SESSION C'a pia anssema a côl stat le pratiche c'a l'ha già spedí e c'a vada a spëteme ant me gabinet. J'esaminërôma lolí anssema.

TRAVET Sí sgnor. (I son sicur c'a trovrà tut mal fait).

'L CAP SESSION A m'speta là fin ch'i vena.

TRAVET Sí sgnor (via).

'L CAP SESSION Sí chi lo arangio mi côl impertinent!... Anne notà? Mai 'na volta che côl petulant a l'abia volsume dé dël cavajer.

MOTON A l'è vera.

'L CAP SESSION A l'è pa ch'i tena a côle inessie lí... I son superior, i diria, a côle cose... Ma a l'è chì j vëddo lí drinta la intenssion maligna... la veuja d'mancheme d'riguard, e lolí i lo tolero nen.

Leteratura piemontèisa
Vittorio Bersezio
Le miserie 'd monsú Travet